text: Krybskytter hærger i Oksbøl
  27 september 2011 kl. 16.04
  En eller flere krybskytter hærger skovdistrikterne ved Oksbøl i jagtsæsonen fra september til februar. I denne sæson er den første hjort blevet skudt fra offentlig vej.
  Dyret ligger tilbage som et kadaver. Kun hovedet er blevet skåret af og fjernet. Formentlig har en trofæjæger, der ville sikre sig geviret, været på spil.
  Skytte Jørgen Andersen, Naturstyrelsen, oplyser, at op til fire hjorte bliver skudt af krybskytter hvert år.
  De skyder fra deres bil og bruger en projektør til at passivisere dyrene.
  Det nedskudte dyr er muligvis flokkens prægtigste kronhjort, der havde et stort gevir på 18 ender. Dyret er ikke set i området siden Jørgen Andersen fandt det hovedløse kadaver.
  